Μακαρονάδα τσουχτή από τον Ταΰγετο με αυγό, μυζήθρα και μπακαλιάρο τηγανητό στο πλάι!
Οι περισσότεροι ξέρουμε πια την τσουχτή της Μάνης. Υπάρχει όμως και αυτή από την Αλαγονία που συνδιάζει τη μακαρονάδα με το τηγανητό αυγό με μπακαλιάρο τηγανητό. Περίεργο κι όμως πολύ ενδιαφέρον.
500 γρ. (1 πακέτο) χοντρά μακαρόνια Νο3 , 1 κιλό παστός μπακαλιάρος, ξαλμυρισμένος, σε μέτρια κομμάτια , 6 αυγά , 300 γρ. ξερή μυζήθρα, χοντροτριμμένη , αρκετό ελαιόλαδο , αλεύρι, για το αλεύρωμα , αλάτι, φρεσκοτριμμένο πιπέρι
Για να φτιάξουμε τη μακαρονάδα τσουχτή με αυγό και μυζήθρα, με μπακαλιάρο τηγανητό από τον Ταΰγετο, ξεκινάμε βράζοντας τα μακαρόνια σε άφθονο αλατισμένο νερό που κοχλάζει, ακολουθώντας τις οδηγίες της συσκευασίας τους.Τα στραγγίζουμε και τα ξαναρίχνουμε στην (άδεια πλέον) κατσαρόλα. Ραντίζουμε με λίγες σταγόνες ελαιόλαδο και ανακατεύουμε αμέσως, για να μην κολλήσουν. Τα αφήνουμε στην άκρη.Σε ένα φαρδύ αντικολλητικό τηγάνι ζεσταίνουμε σε μέτρια προς δυνατή φωτιά περίπου 1 εκ. από τον πυθμένα ελαιόλαδο.Αλευρώνουμε τα κομμάτια του μπακαλιάρου, τα τινάζουμε να φύγει η περίσσεια και τα τηγανίζουμε σε δόσεις, για 2-3 λεπτά από κάθε πλευρά, μέχρι να πάρουν χρυσαφένιο χρώμα και τραγανή κρούστα. Τα στραγγίζουμε σε χαρτί κουζίνας.Σε ένα μεγάλο αντικολλητικό τηγάνι ρίχνουμε περίπου 1/2 εκ. από τον πυθμένα ελαιόλαδο και σπάμε εκεί τα αυγά, προσεκτικά για να μη διαλυθεί ο κρόκος.Τα τηγανίζουμε «μάτια», περιλούζοντάς τα τακτικά με καυτό λάδι από το τηγάνι.Σε ένα μπρίκι ζεσταίνουμε 50-60 ml ελαιόλαδο, μέχρι να κάψει. Περιχύνουμε τα μακαρόνια μέσα στην κατσαρόλα, προσθέτουμε αμέσως τη μυζήθρα και ανακατεύουμε καλά. Μοιράζουμε σε πιάτα και σε κάθε μερίδα βάζουμε από 1 αυγό μάτι. Αν θέλουμε, σπάμε τον μελάτο κρόκο με το πιρούνι, για να χυθεί στα μακαρόνια.Σερβίρουμε αμέσως και συνοδεύουμε με τον μπακαλιάρο στο πλάι, σε ξεχωριστή πιατέλα.
Αυγά,Ζυμαρικά,Μπακαλιάρος,Τυρί,Απόκριες